Ministar zaštite okoliša i energetike Tomislav Ćorić potvrdio je da su Mađari zainteresirani za kupnju kontrolnog paketa u LNG Hrvatska.

– Prije nekoliko tjedana mađarski ministar vanjskih poslova Peter Szijjarto poslao je pismo namjere u ime Republike Mađarske. Mađarska strana zainteresirana je za kupnju 25 posto plus jedne dionice u LNG terminalu – ponovio je danas ministar Ćorić.

Vaš preglednik ne omogućava pregled ovog sadržaja.

Razgovori s mađarskom stranom nastavit će se na summitu Kina + 16, koji se održava Dubrovniku, pojasnio je Ćorić te dodao da bi ulazak u vlasničku strukturu trebao pratiti i interes za zakup kapaciteta LNG terminala.

Istaknuo je da su potrebe Mađarske za plinom znatno veće od hrvatskih. Mađarska godišnje potroši do deset milijardi prostornih metara plina, što je četiri puta više od domaće potrošnje.

– Nama se po pitanju zakupa, odnosno ulaska u vlasničku strukturu potencijalnih partnera, ne žuri, zato što je financijska konstrukcija za izgradnju terminala zaokružena. Ipak očekujemo rast interesa za zakup kapaciteta – rekao je Ćorić. Istaknuo je da se pregovara s raznim državama. Plutajući LNG koštat će 234 milijuna eura od kojih 101,4 milijuna eura daje Europska Unija, 100 milijuna eura građani kroz proračun, a ostatak HEP i Plinacro. Ćorić je pohvalio strategiju razvoja HEP-a te istaknuo da je glavni fokus na OIE u kojima imamo potencijal, a podsjetio je da resorno ministarstvo subvencionira postavljanje solarnih panela na privatne kuće.